ตลาดหุ้นเอเชียเปิดบวก ขานรับสหรัฐฯ ไฟเขียวใช้ “พลาสมา” รักษาผู้ป่วยโควิด
ตลาดหุ้นเอเชียเปิดบวก ขานรับสหรัฐฯ ไฟเขียวใช้ "พลาสมา" รักษาผู้ป่วยโควิด
ตลาดหุ้นเอเชียเปิดบวก ขานรับสหรัฐฯ ไฟเขียวใช้ "พลาสมา" รักษาผู้ป่วยโควิด
25 ส.ค. 2563

ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นทะลุแนว 28,000 จุดเป็นครั้งแรกในรอบ 6 เดือนเมื่อคืนนี้ ขณะที่ดัชนี Nasdaq และ S&amp;P500 ต่างก็ปิดทำนิวไฮ หลังจากสำนักงานอาหารและยาสหรัฐ (FDA) ได้อนุมัติให้ใช้พลาสมาที่มีโปรตีนภูมิคุ้มกัน (convalescent plasma) ในการรักษาผู้ป่วยโรคโควิด-19
ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,242.74 จุด เพิ่มขึ้น 257.23 จุด, +1.12%
ดัชนี SSE Composite ตลาดหุ้นจีนเปิดวันนี้ที่ 3,392.88 จุด เพิ่มขึ้น 7.24 จุด, +0.21%
ดัชนี HSI ตลาดหุ้นฮ่องกงเปิดวันนี้ที่ 25,586.99 จุด เพิ่มขึ้น 35.41 จุด, +0.14%
ดัชนี TAIEX ตลาดหุ้นไต้หวันเปิดวันนี้ที่ 12,706.40 จุด เพิ่มขึ้น 59.27 จุด, +0.47%
ดัชนี KOSPI ตลาดหุ้นเกาหลีใต้เปิดวันนี้ที่ 2,352.15 จุด เพิ่มขึ้น 22.32 จุด, +0.96%
ดัชนี FTSE STI ตลาดหุ้นสิงคโปร์เปิดวันนี้ที่ 2,544.61 จุด เพิ่มขึ้น 6.00 จุด, +0.24%
ดัชนี FBMKLCI ตลาดหุ้นมาเลเซียเปิดวันนี้ที่ 1,563.35 จุด ลดลง 5.23 จุด, -0.33%
ทั้งนี้ ประธานาธิบดีโดนัลด์ ทรัมป์ แถลงว่า FDA ได้อนุมัติให้ใช้พลาสมาที่มีโปรตีนภูมิคุ้มกัน ในการรักษาผู้ป่วยโรคโควิด-19 โดยพลาสมาเหล่านี้ได้รับการบริจาคจากผู้ที่เคยป่วยด้วยโรคโควิด-19 แต่ได้รับการรักษาจนหายดี
โดย ปธน.ทรัมป์แถลงต่อสื่อมวลชนว่า “นี่เป็นวิธีการรักษาที่มีประสิทธิภาพมาก เราจะกระจายพลาสมาเหล่านี้ออกไปเพื่อให้ชาวอเมริกันที่ป่วยด้วยโรคโควิด-19 สามารถเข้าถึงการรักษานี้ได้มากขึ้น” นอกจากนี้ ปธน.ทรัมป์ระบุว่า การรักษาโดยใช้พลาสมาจะสามารถลดอัตราการเสียชีวิตจากโรคโควิด-19 ได้ถึง 35%
ด้าน FDA ระบุว่า การรับรองให้ใช้พลาสมาที่มีโปรตีนภูมิคุ้มกันในการรักษาโรคโควิด-19 นั้น พิจารณาจากหลักฐานที่ได้จากผลการทดลองใช้พลาสมาดังกล่าวในช่วงแรกที่ไวรัสเริ่มแพร่ระบาด หลักฐานการทดลองทางคลินิกที่ทำหลายครั้งจนมั่นใจ และข้อมูลยืนยันจาก “National Convalescent Plasma Expanded Access Protocol”
อย่างไรก็ตาม นักลงทุนต่างจับตาการประชุมประจำปีของธนาคารกลางสหรัฐ (เฟด) ที่เมืองแจ็กสัน โฮลในวันที่ 27-28 ส.ค. โดยการประชุมดังกล่าวจะปรับรูปแบบเป็นการเสวนาผ่านระบบวิดีโอคอนเฟอเรนซ์ ในหัวข้อ “Navigating the Decade Ahead: Implications for Monetary Policy” ขณะที่นายเจอโรม พาวเวล ประธานเฟด มีกำหนดกล่าวสุนทรพจน์ในวันพฤหัสบดีที่ 27 ส.ค. เวลา 09.10 น.ตามเวลาสหรัฐ หรือ 20.10 น.ตามเวลาไทย